*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Φεβρουαρίου 1985

που τροποποιεί την απόφαση 82/426/ΕΟΚ περί των υγειονομικών προϋποθέσεων κτηνιατρικού πιστοποιητικού κατά την εισαγωγή νωπού κρέατος προελεύσεως Ηνωμένων Πολιτειών Αμερικής

(85/164/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 16,

Εκτιμώντας:

ότι η απόφαση 82/426/ΕΟΚ της Επιτροπής (3) θέσπισε όρους σχετικά με την υγεία των ζώων και το κτηνιατρικό πιστοποιητικό κατά την εισαγωγή νωπών κρεάτων από τις Ηνωμένες Πολιτείες της Αμερικής·

ότι είναι δυνατό, χωρίς να υπάρχει κίνδυνος εξάπλωσης της ασθένειας, να γίνουν δεκτά κρέατα βοοειδών που κατάγονται από τις Ηνωμένες Πολιτείες Αμερικής ή τον Καναδά και έχουν παραμείνει ένα χρονικό διάστημα σε μία από αυτές τις χώρες·

ότι τόσο οι Ηνωμένες Πολιτείες Αμερικής όσο και ο Καναδάς ανέλαβαν την υποχρέωση, ενώπιον της Επιτροπής, να γνωστοποιούν σ' αυτήν και στα κράτη μέλη, το αργότερο μέσα σε 24 ώρες, την επιβεβαίωση ότι εμφανίστηκε σοβαρή επιζωοτική ασθένεια·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το κείμενο του σημείου IV του κτηνιατρικού πιστοποιητικού που περιλαμβάνεται στο παράρτημα της απόφασης 82/426/ΕΟΚ αντικαθίσταται από το ακόλουθο κείμενο:

«IV. Υγειονομική βεβαίωση

Ο υπογεγραμμένος επίσημος κτηνίατρος βεβαιώνων ότι το νωπό κρέας που περιγράφεται ανωτέρω προέρχεται:

- στην περίπτωση νωπού κρέατος βοοειδών, από ζώα που έχουν παραμείνει στις Ηνωμένες Πολιτείες Αμερικής ή τον Καναδά τουλάχιστον για τρεις μήνες πριν από τη σφαγή ή μετά τη γέννησή τους, αν πρόκειται για ζώα ηλικίας κάτω των τριών μηνών,

- σε περίπτωση νωπού κρέατος χοιροειδών, προβάτων και αιγών, από ζώα που έχουν παραμείνει στο έδαφος των Ηνωμένων Πολιτειών Αμερικής τουλάχιστον για τρεις μήνες πριν από τη σφαγή ή μετά τη γέννησή τους, αν πρόκειται για ζώα ηλικίας κάτω των τριών μηνών,

- στην περίπτωση νωπού κρέατος κατοικιδίων μονόπλων, από ζώα που έχουν παραμείνει στο έδαφος των Ηνωμένων Πολιτειών Αμερικής ή γειτονικής χώρας, η οποία περιλαμβάνεται στον κατάλογο που αναφέρεται στην απόφαση 79/542/ΕΟΚ του Συμβουλίου σχετικά με το κρέας των κατοικιδίων μονόπλων, τουλάχιστον για τρεις μήνες πριν από τη σφαγή ή μετά τη γέννησή τους, αν πρόκειται για ζώα ηλικίας κάτω των τριών μηνών,

- στην περίπτωση νωπού κρέατος χοιροειδών, από ζώα που δεν προέρχονται από γεωργικές εκμεταλλεύσεις οι οποίες, για υγειονομικούς λόγους, τέθηκαν σε απαγόρευση επειδή εκδηλώθηκε βρουκέλλωση χοιροειδών κατά τις τελευταίες έξι εβδομάδες,

- στην περίπτωση νωπού κρέατος προβάτων και αιγών, από ζώα που δεν προέρχονται από γεωργικές εκμεταλλεύσεις οι οποίες, για υγειονομικούς λόγους, τέθηκαν σε απαγόρευση επειδή εκδηλώθηκε βρουκέλλωση των προβάτων και των αιγών κατά τις τελευταίες έξι εβδομάδες.

Έγινε στις , στις

(υπογραφή του επίσημου κτηνίατρου)

Σφραγίδα»

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 8 Φεβρουαρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 59 της 5. 3. 1983, σ. 34.

(3) ΕΕ αριθ. L 186 της 30. 6. 1982, σ. 54.